ดึงรัฐวิสาหกิจไว้ในรัฐธรรมนูญ
เล็งบรรจุเรื่องปฏิรูปรัฐวิสาหกิจไว้ในรัฐธรรมนูญฉบับใหม่ กมธ.ชี้ให้ตั้งองค์กรฟื้นฟูรายที่ขาดทุน
21 เม.ย. 2558

เล็งบรรจุเรื่องปฏิรูปรัฐวิสาหกิจไว้ในรัฐธรรมนูญฉบับใหม่ กมธ.ชี้ให้ตั้งองค์กรฟื้นฟูรายที่ขาดทุน
นายกอบศักดิ์ ภูตระกูล กรรมาธิการ (กมธ.) ยกร่างรัฐธรรมนูญ เปิดเผยว่า ในร่างรัฐธรรมนูญฉบับใหม่จะมีมาตราหนึ่งที่เกี่ยวกับการปฏิรูประบบรัฐวิสาหกิจ โดยระบุให้รัฐบาลต้องจัดตั้งองค์กรขึ้นเพื่อดูแลการปฏิรูป แต่ยังไม่มีข้อสรุปว่าจะเป็นองค์กรรูปแบบใด จะต้องหารือร่วมกับรัฐบาลและสภาปฏิรูปแห่งชาติ (สปช.) ก่อน
ทั้งนี้ ในส่วนของ กมธ.ร่างรัฐธรรมนูญต้องการจัดตั้งองค์กรเพื่อฟื้นฟูรัฐวิสาหกิจที่มีปัญหาขาดทุนและเพิ่มประสิทธิภาพการทำงานของรัฐวิสาหกิจ เพราะปัจจุบันรัฐบาลใช้จ่ายทรัพยากรบางส่วนไปอุดหนุนความเสียหายของรัฐวิสาหกิจที่ขาดทุนจำนวนมาก ถ้าปิดช่องโหว่นี้ได้ ก็จะทำให้รัฐได้เงินจำนวนมากกลับคืนมา
"การจะทำเช่นนั้นได้ รัฐบาลต้องทบทวนความจำเป็นของการมีอยู่ของรัฐวิสาหกิจแต่ละแห่งที่มีอยู่ทั้งหมด 56 แห่ง ซึ่งมีหลายแห่งที่ถึงเวลาต้องไปแล้ว บางแห่งขาดทุนเป็นประจำ จึงต้องตั้งองค์กรฟื้นฟูขึ้น" นายกอบศักดิ์ กล่าว
อย่างไรก็ตาม รัฐบาลต้องการองค์กรที่มีความเป็นเจ้าของรัฐวิสาหกิจ ทำหน้าที่เดียวกับกองทุนเทมาเซก ของสิงคโปร์ หรือกองทุนคาซานาห์ เนชั่นแนล ของมาเลเซีย เพราะคิดว่าจะช่วยให้การดูแลรัฐวิสาหกิจมีประสิทธิภาพ มีการบริหารแบบมืออาชีพ ไม่ถูกแทรกแซงทางการเมือง แต่บางฝ่ายเห็นว่าเป็นรูปแบบที่มีความเสี่ยง เพราะหากผู้ต้องการจะแทรกแซงหากยึดองค์กรนี้ได้องค์กรเดียวก็แทรกแซงรัฐวิสาหกิจได้หมด นอกจากนี้รัฐวิสาหกิจบางแห่ง ไม่จำเป็นต้องมีองค์กรที่เป็นเจ้าของ สามารถดำเนินการเองได้ โดย ไม่ต้องอาศัยองค์กรของรัฐ
ในขณะที่รัฐวิสาหกิจกลุ่มที่มีปัญหาขาดทุนสะสมควรได้รับการดูแล ไม่ว่าจะเป็นการรถไฟแห่งประเทศไทย (รฟท.) องค์การขนส่งมวลชนกรุงเทพ (ขสมก.) ควรตั้งองค์กรขึ้นมาดูแลยกระดับการบริหารจัดการ เพราะแต่ละปีรัฐต้องสูญเสียงบประมาณจำนวนมหาศาลในการดูแลรัฐวิสาหกิจเหล่านี้ แต่หากได้รับการฟื้นฟูและกลับมามีกำไร รัฐก็จะมีรายได้กลับมามหาศาลเช่นกัน
"ขณะนี้ทุกฝ่ายเห็นร่วมกันว่า ต้องมีการบริหารจัดรัฐวิสาหกิจที่ไม่มีประสิทธิภาพเพื่อลดการขาดทุน แต่จะทำอย่างไร และทำมากน้อยแค่ไหน ในรูปแบบใด ยังต้องหารือร่วมกันระหว่าง กมธ. รัฐบาลและ สปช." นายกอบศักดิ์ ระบุ